CELEX: 62020TN0657
Language: fi
Date: 2020-10-30 00:00:00
Title: Asia T-657/20: Kanne 30.10.2020 – Ryanair v. komissio

14.12.2020   
            
            
               FI
            
            
               Euroopan unionin virallinen lehti
            
            
               C 433/66
            
         
      Kanne 30.10.2020 – Ryanair v. komissio
      (Asia T-657/20)
      (2020/C 433/82)
      Oikeudenkäyntikieli: englanti
      
         Asianosaiset
      
      
         Kantaja: Ryanair DAC (Swords, Irlanti) (edustajat: asianajajat F. Laprévote, V. Blanc, E. Vahida, S. Rating ja I. Metaxas-Maranghidis)
      
         Vastaaja: Euroopan komissio
      
         Vaatimukset
      
      Kantaja vaatii, että unionin yleinen tuomioistuin
      
                  —
               
               
                  kumoaa 9.6.2020 annetun Euroopan komission päätöksen (EU) valtiontuesta SA.57410 COVID – Finnairin pääomitus (1) ja
               
            
                  —
               
               
                  velvoittaa Euroopan komission korvaamaan oikeudenkäyntikulut.
               
            Kantaja on myös pyytänyt kanteensa käsittelemistä Euroopan unionin tuomioistuimen perussäännön 23 a artiklassa tarkoitetussa nopeutetussa menettelyssä.
      
         Oikeudelliset perusteet ja pääasialliset perustelut
      
      Kanteensa tueksi kantaja vetoaa neljään kanneperusteeseen.
      
                  1)
               
               
                  Ensimmäinen kanneperuste, jonka mukaan komissio on soveltanut virheellisesti SEUT 107 artiklan 3 kohdan b alakohtaa, soveltanut tilapäisiä valtiontukipuitteita puutteellisesti ja tehnyt ilmeisen arviointivirheen katsoessaan, että tuella korjataan vakava häiriö Suomen taloudessa, jättäessään noudattamatta velvollisuuttaan verrata keskenään tuen edullisia vaikutuksia ja niitä epäedullisia vaikutuksia, jotka tuella on kaupankäynnin edellytyksiin ja vääristymättömän kilpailun ylläpitämiseen (ns. intressivertailu), ja katsoessaan, ettei Finnairilla ollut huomattavaa markkinavoimaa.
               
            
                  2)
               
               
                  Toinen kanneperuste, jonka mukaan komissio on rikkonut EUT-sopimuksen erityisiä määräyksiä ja unionin oikeuden yleisiä periaatteita syrjintäkiellosta, palvelujen tarjoamisen vapaudesta ja sijoittautumisvapaudesta, jotka ovat olleet lentoliikenteen kilpailulle vapauttamisen perustana Euroopan unionissa 1980-luvun lopulta lähtien. Lentoliikenteen markkinoiden vapauttaminen Euroopan unionissa on mahdollistanut aidosti yleiseurooppalaisten halpalentoyhtiöiden kasvun. Euroopan komissio on jättänyt huomiotta COVID-19-kriisin aiheuttaman vahingon tällaisille yleiseurooppalaisille lentoyhtiöille ja niiden roolille Suomen lentoyhteyksissä salliessaan sen, että Suomi myöntää tukea vain Finnairille.
               
            
                  3)
               
               
                  Kolmas kanneperuste, jonka mukaan komissio on jättänyt aloittamatta muodollisen tutkintamenettelyn vakavista vaikeuksista huolimatta ja loukannut kantajan menettelyllisiä oikeuksia.
               
            
                  4)
               
               
                  Neljäs kanneperuste, jonka mukaan komissio on jättänyt noudattamatta perusteluvelvollisuuttaan.
               
            
         (1)  9.6.2020 annettu Euroopan komission päätös (EU) valtiontuesta SA.57410 COVID – Finnairin pääomitus (EUVL 2020, C 310, s. 6)